1 Samuela
Chapter 30
Sa yaco, ena gauna sa lako mai kina o Tevita ki Sikilaki e nai katolu ni siga, o ira na Amelakaiti era sa curuma yani na ceva kei Sikilaki talega. Era sa kabai Sikilaki ka vakama talega,
2 Era sa kau vakavesu na yalewa kei ira sa tiko vata tukuna, na gone kei na qase; era sa sega ga ni vakamatei; ia, era sa kau bula yani, ni ra sa lako yani.
3 Sa lako mai o Tevita ki na koro, sa kama tu na koro ka era sa kau yani na watidra na luvedra yalewa kei na luvedra tagane; ni ra sa kau yani vakavesu.
4 O Tevita kei ira na nona era sa qoqolou me yacova sara ni sa sega na kena i cegu.
5 Oi rau na wati Tevita, o Ainoami kei Avikali era sa kau vakavesu talega.
6 Sa yavavala vakalevu o Tevita ni ra sa veivosaki na tamata me vakaviriki koya ena vatu, ni sa rarawa vakalevu na yalo ni tamata kecega ena vuku ni luvedra tagane kei na luvedra yalewa. Ia, o Tevita sa vakaukauwataki koya vei Jiova na nona Kalou.
7 Sa tukuna o Tevita vei Agaiata na bete na luvei Aimeleki, "Kauta mai ki ke na Efoti au kerea." Sa kau sara mai na Efoti vei Tevita.
8 Sa vakatarogi Jiova o Tevita ka vaka: "Me'u muri ira? Au na toboki ira beka?" Sa saumi mai vua, "Mo cici muri ira ka o na tobokoira dina, ka o na sega ni vakataratutu, o na kauti ira lesu kece tale mai."
9 Sa lako o Tevita kei ira na ono na drau na tamata era sa tiko vata, ki na mata ni wai e Bisori, na vanua era sa biu wawa tiko kina na kena vo.
10 O Tevita sa cici muri ira tiko ga, sa tiko vua e va na drau na tamata qaqa, era sa tiko wawa mai e rua na drau na tamata. O ira oqo era sa malumalumu ka sega ni takosova rawa na wai na Bisori.
11 Ni oti oqo, era sa kunea e dua na Ijipita ena buca, era sa kauta mai vei Tevita; era sa vakani koya ena madra ka vakagunuvi koya ena wai.
12 Sa soli talega vua nai soso lolo kei nai soso vaini, ni sa kania oti, sa lesu tale vua na yalona kei na nona kaukauwa, ni sa sega tu ni kana me tolu na siga kei na tolu na bogi.
13 Sa tukuna vua o Tevita, "O sa nei cei, ka o lako tiko mai vei?" Sa sauma mai o koya, "Oi au na kai Ijipita ka au nona bobula na kai Amalekaite; sa biuti au tu na noqu turaga ena tolu na siga sa oti ni'u a tauvimate tu.
14 "Keimami a kabavaka ki na Ceva ki Kirisi ena vanua sa nei Juta, na vanua nei Kelepi ki na ceva; keimami sa vakamai Sikilaki."
15 Sa tukuna vua o Tevita, "E rawa ni o kauti au sobu ki na i soqosoqo?" Sa sauma mai o koya, "M o bubului vei au ena Kalou ni o na sega ni vakamatei au se soli au vua na noqu turaga, au na qai kauti iko ki nai soqosoqo oqo."
16 Ni sa kauti Tevita sobu mai, era sa kune ni ra sa tu ena veiyasana kecega ni vanua, era sa kana tiko ka gunu ka veimeketi tiko, ena vuku ni toki ni valu levu era sa kauta mai na vanua o Filisitia kei na vanua e Juta.
17 Sa kabai ira yani vakaivalu o Tevita mai na mataka lailai me yacova ni sa karobo ena siga ka tarava. Sa sega ni dua vei ira e dro bula, vakavo e va na drau na cauravou era vodo kameli yani ka dro.
18 Sa vakasoqona tale mai o Tevita na veika kece era a butakoca mai na Amelekaiti, ka sa vakabulai rau talega mai na watina.
19 Sa sega ni dua na ka e yali, se lalai se lelevu, se gonetagane se goneyalewa se dua tale na ka sa tauri mai vei ira. Sa taura lesu kece o Tevita.
20 Sa taura kece o Tevita na manumanu sa kau mai e liu kei na vei manumanu susu kecega ka tukuna, "Oqo sai toki ni valu kece nei Tevita."
21 Sa qai lako mai o Tevita ki vei ira na rua na udolu na malumalumu ka sega ni muri Tevita rawa, o ira sa tiko ga ena wai mai Bisori. Era sa lako mai me sota kei Tevita kei ira na tamata. Ni sa lako mai o Tevita – sa vakabula sara vei ira.
22 O ira kece na tamata yaloca ka sega ni yaga era a lako vata kei Tevita, era sa tukuna, "Baleta ni ra sa sega ni lako vata kei keda, era na sega ni wasei ena i toki ni valu, eda sa kauta mai, vakavo ga meda solia vei ira na watidra kei na luvedra me ra mai taura ka lako tani yani."
23 Sa vosa yani o Tevita, "Kemuni na taciqu, me kakua ni caka vaka oqori na veika sa solia mai o Jiova vei keda, o Koya ga sa maroroi keda ka vakabulai keda mai na ligadra nai valu oqo me mai valuti keda.
24 "O cei ena rogoci kemuni ena veika oqo? Na nona i votavota o koya sa lako ki na i valu, sa nona i votavota talega o koya sa tiko mai – era na tautauvata kece."
25 Sa qai yaco, mai na siga o ya ka lako yani, sa cakava o Tevita e dua nai lesilesi ka sa lewai e Isireli me yacova oqo.
26 Ni sa lako mai o Tevita ki Sikilaki, sa vakauta eso nai toki ni valu ki vei ira na qase e Juta, ki vei ira na nona i tokani ka tukuna, "Oqo nai solisoli me nomuni, mai nai toki ni valu vei ira na meca i Jiova".
27 Ki vei ira sa tiko e Peceli, vei ira sa tiko e Ramoci ena Ceva, vei ira sa tiko e Jatiri,
28 Vei ira sa tiko e Aroe, vei ira sa tiko e Sipimoci, vei ira talega e Esetimoa,
29 O ira sa tiko mai Rajela, o ira sa tiko ena veikoro e Jeramaili, vei ira talega sa tiko ena nodra veikoro na Kenaiti,
30 O ira sa tiko mai Oma, o ira tiko mai Korasami, o ira mai Otaki,
31 O ira sa tiko mai Epironi kei na veivanua kecega sa dau matau vei Tevita kei ira na nona tamata mera lakova.
lus_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn